Lisensen for fotballagenter fjernes - skaper bekymring
- Det overrasker meg at FIFA mener det er snuskeri i agentbransjen, for så å avskaffe lisensen. Jeg kan ikke skjønne hvordan det skal bli bedring av det, sier agent Kaare M. Risung. - Det er forferdelig at det forsvinner og åpner for mer snusk. Idretten kan ikke få nok kontrollmekanismer, og er det noe NFF (Norges Fotballforbund) trenger er det vaktbikkjer. Nå forsvinner den ene, sier agent Leif Drillestad. Tidligere har agenter måttet bestå en test på 20 spørsmål innen 90 minutter. En test som ifølge agentene selv er svært vanskelig. Fra 1. april innføres imidlertid FIFAs nye forskrift, som velter om på regelverket og utsletter kravet om en skriftlig prøve.- Det heter ikke lenger agent, men «mellomledd» - For å få til åpenhet, kreves et registreringssystem av mellomledd i hvert forbund. - Før et mellomledd kan registreres må forbundet sørge for at mellomleddet har et uklanderlig omdømme - Godtgjørelsen til mellomleddet skal beregnes utfra spillerens brutto inntekt for hele varigheten av kontrakten (bør ikke overstige tre prosent av lønnen) - Klubber som engasjerer mellomledd skal betale et engangsbeløp som er avtalt før avslutningen av den aktuelle transaksjonen - Klubber skal forsikre at det ikke finnes egeninteresser for mellomleddene Kilde: FIFA - Jeg mener alle som operer som agent må bestå prøven for å bli lisensiert. Det er en ganske vanskelig test, og man skal fortjene å kalle seg agent, sier en annen norsk agent, Ahmer Arikan. Her er de nye agentforskriftene.Selv om det internasjonale fotballforbundet (FIFA) fjerner lisensordningen, betyr det ikke nødvendigvis at den fjernes i Norge. Det sier generalsekretær i NFF (Norges Fotballforbund) Kjetil Siem til VG. - Overhodet ikke. FIFA har sitt regelverk, og vi har vårt, sier han. Siem vil å legge frem et eget forslag overfor styret i NFF. - Jeg ønsker å fremme en sak som vil ta for seg nivået av seriøsitet i agentbransjen. Eksempelvis en lisensordning der alle som vil jobbe som agenter betaler inn et depositum, si et millionbeløp, for å unngå det som har vært noe av agentbransjens store problem: At alle som vil, kan bli agent, og at de tenker mer på egne lommebøker enn spillernes karrierer, sier Siem. Tittelen «agent» forsvinner imidlertid. Det bekrefter Hanna Kjærnet som er juridisk rådgiver i NFF. Fra nå skal det hete «mellommenn». Teknisk sett kan hvem som helst jobbe som dette, mot noen enkle krav. - Det oppstilles enkelte vilkår i FIFAs reglement, så som krav om plettfri vandel. Hvorvidt det skal innføres tilleggskrav i Norge, er ett av punktene det arbeides med i den implementeringsfasen vi nå befinner oss i, skriver hun i en mail til VG. I tillegg skal alle agenter listeføres i et eget register hos forbundene. - FIFAs reglement inneholder en rekke minimumskrav - det er imidlertid opp til det enkelte forbund hvorvidt man eventuelt vil innføre tilleggskrav, fortsetter Kjærnet.Per Arne Flod har operert som agent i en årrekke, og er leder for agentforeningen i Norge. Han mener at det ikke først og fremst er regelverket det er noe feil med, men praktiseringen og overvåkingen av det. - Jeg kaller det «a license to cheat». Tidligere var det helt uregulerte aktører på markedet som fløy rundt med svarte penger. Ingenting var regulert. Fotballklubbene var med på dette, og det var et marked som bare gikk i svart og aldri i hvitt. Etter lisensordningen, ble «kjeltringene» utstyrt med en lisens, men det finnes ingen kontroll. Du kan bedra, ha penger under bordet, ha penger på baksiden, og drive korrupsjon. Samtidig har du stempelet ditt i lomma som viser at du er offisiell agent. Han viser til det nasjonale fotballforbundet i England (FA) hvor man har kommet langt lenger i oppfølgingen av agentene. - Jeg skal ikke si at alle i Norge jukser, men veldig mange. I utlandet er det helt vanlig at managere får provisjon på baksiden av agentene. Klubbledere tapper klubben sin for penger ved å kjøpe spillere, mens deler av kjøpssummen går tilbake i egen lomme. Vi tror gjerne godt om oss selv i Norge, og jeg har vondt for å tro at dette skjer her, men jeg kan ikke utelukke det.I England har FIFAs forslag om å fjerne lisensordningen satt sinnet i kok hos Foreningen for Fotballagenter (Association of Football Agents). - Vi frykter at konseptet hvor man ikke må ta noen eksamen for å bli agent, vil føre til at fotball blir et sirkus. Hvis de nye reglene håndheves vil det være flere bier rundt honningkrukka på grunn av pengene, sier leder i AFA Mel Stein til The Telegraph. Nå frykter han at korrupsjon vil prege internasjonal fotball i stor grad. - Ikke bare på overgangsmarkedet, men også i forhold til kampfiksing, sier han.
Fra 1. april neste år kan hvem som helst kalle seg fotballagent ettersom FIFA fjerner kravet om lisens. Nå frykter norske agenter at det vil åpne for useriøse aktører.